ตั้งทีมพิเศษออกเติมเงินเอทีเอ็ม
สถานการณ์น้ำท่วมที่ยกทัพบุกเข้าพื้นที่กรุงเทพฯ ชั้นใน ทำให้ประชาชนจำนวนมากเตรียมถอนเงินสดมาไว้ในมือมากขึ้นเผื่อเหตุการณ์ฉุกเฉิน
27 ต.ค. 2554

โดย...เบญจมาศ เลิศไพบูลย์
สถานการณ์น้ำท่วมที่ยกทัพบุกเข้าพื้นที่กรุงเทพฯ ชั้นใน ทำให้ประชาชนจำนวนมากเตรียมถอนเงินสดมาไว้ในมือมากขึ้นเผื่อเหตุการณ์ฉุกเฉิน
การทำงานของธนาคารพาณิชย์ขณะนี้จึงเรียกได้ว่าทำงานแข่งกับน้ำนาทีต่อนาที ในขณะที่บุคลากรของธนาคารก็โดนน้ำท่วม ยิ่งทำให้องค์กรที่อยู่กับเงินต้องแก้ปัญหารายวัน โดยเฉพาะการเตรียมเครื่องเอทีเอ็มและสาขาให้เพียงพอ
องค์อร อาภากร ณ อยุธยา ผู้ช่วยกรรมการผู้จัดการใหญ่ ธนาคารไทยพาณิชย์ กล่าวว่า สิ่งที่ธนาคารได้ทำขณะนี้คือการจัดหารถพิเศษที่มีความสูงเพียงพอพร้อมที่จะลุยน้ำ เพื่อใช้เป็นรถขนเงินให้เข้าถึงพื้นที่น้ำท่วม ซึ่งหากยังไม่หนักหนามากนัก เจ้าหน้าที่ยังอนุญาตให้เข้าพื้นที่ได้ ธนาคารก็จะเข้าให้ถึง เติมเงินในเครื่องเอทีเอ็มให้เต็ม สำรองเงินให้เพียงพอ โดยจะพยายามอำนวยความสะดวกให้ลูกค้ามากที่สุด เพราะเข้าใจถึงความลำบากของประชาชนที่ต้องเดินทางหาเครื่องเอทีเอ็มเพื่อกดเงินสดมาใช้จ่ายในขณะนี้




 
อย่างไรก็ดี สาขาของธนาคารที่มีอยู่จำนวนมากในอาคารสำนักงานและห้างสรรพสินค้ายังเปิดให้บริการตามปกติ และเป็นทางเลือกให้กับลูกค้าในกรุงเทพฯ ได้ แต่ธนาคารก็ได้เฝ้าติดตามสถานการณ์เป็นรายวัน
“ตราบใดที่คอมพิวเตอร์ของธนาคารยังทำงานได้อยู่ และระบบใหญ่ของประเทศยังไม่ล่ม เราพร้อมจะทำให้ถึงที่สุด ให้น้ำถึงหน้าแข้งหัวเข่าเราก็ยังให้บริการอยู่” องค์อร ยืนยัน
องค์อร ยอมรับว่า ขณะนี้พนักงานของธนาคารก็เป็นผู้ประสบภัยน้ำท่วมหลายคน เนื่องจากสำนักงานใหญ่อยู่ในย่านรัชโยธิน พนักงานบางส่วนจึงเลือกซื้อบ้านในละแวกนนทบุรี บางบัวทอง ธนาคารก็ได้ให้กลับไปดูแลครอบครัวและตัวเองก่อน คงเหลือแต่พนักงานที่ทำหน้าที่ในระบบงานหลักเข้ามาอยู่ใกล้กับสำนักงานใหญ่ของธนาคารด้วยการจัดหาที่พักให้
ขณะที่ กรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ ยอมรับว่า สถานการณ์อุทกภัยที่เกิดขึ้นในขณะนี้นับว่ามีความรุนแรงมาก และส่งผลกระทบต่อทุกภาคส่วนในวงกว้าง ซึ่งธนาคารไทยพาณิชย์ได้มีการเตรียมความพร้อมเพื่อรับมือกับวิกฤตเช่นกัน โดยเฉพาะอย่างยิ่งการดูแลในเรื่องของการเปิดให้บริการของสาขาต่างๆ เพื่อรองรับการใช้บริการทางการเงินของลูกค้าอย่างเต็มที่
ธนาคารมีนโยบายเปิดให้บริการในสาขาและจุดให้บริการต่างๆ อย่างถึงที่สุด แม้ในพื้นที่ประสบกับภาวะน้ำท่วมแล้วก็ตาม โดยจะพิจารณาให้ปิดสาขาเฉพาะในบริเวณที่มีน้ำท่วมสูงจริงๆ เท่านั้น เพื่อให้กระทบกับการให้บริการแก่ลูกค้าน้อยที่สุด
กรรณิกา กล่าวว่า ธนาคารได้มีการสำรองเงินสดในเครื่องเอทีเอ็มเพิ่มขึ้นกว่าภาวะปกติ สำหรับเครื่องเอทีเอ็มในกรุงเทพฯ มีกว่า 400 เครื่อง ซึ่งรวมถึงเครื่องเอทีเอ็มในห้างสรรพสินค้าและอาคารสำนักงานต่างๆ ที่ยังไม่ได้รับผลกระทบจากน้ำท่วม จึงเป็นอีกช่องทางที่ลูกค้าสามารถเบิก ถอน และโอน ในยามที่เดือดร้อนเช่นนี้
“เราได้เตรียมการในส่วนของระบบงานไอทีอย่างเต็มที่ มีระบบสำรองพร้อมใช้งาน ขอให้ลูกค้ามั่นใจได้ว่าระบบการให้บริการของธนาคารจะเป็นไปได้อย่างต่อเนื่อง โดยธนาคารมีศูนย์ระบบคอมพิวเตอร์ 2 ศูนย์ หากศูนย์ใดมีปัญหา ระบบสำรองอีกศูนย์จะสามารถทำงานได้ทันที ส่วนสำนักงานใหญ่ย่านรัชโยธินได้มีการตั้งกระสอบทรายและเตรียมปิดกั้นน้ำในทุกจุดเสี่ยงรอบอาคารอย่างแน่นหนาเป็นที่เรียบร้อย ประกอบกับตัวอาคารตั้งอยู่บนพื้นที่ยกระดับจากพื้นถนนถึง 2.7 เมตร จึงมั่นใจว่าจะสามารถรับมือกับสถานการณ์ดังกล่าวได้ และได้เตรียมความพร้อมของสำนักงานชิดลมไว้หากเกิดกรณีฉุกเฉินขอให้ลูกค้ามั่นใจได้” กรรณิกา ยืนยันในตอนท้าย
สำหรับปัญหาที่เกิดขึ้นขณะนี้ในหลายพื้นที่ แม้ธนาคารแห่งประเทศไทย (ธปท.) ไม่กำหนดให้วันที่ 27-31 ต.ค. เป็นวันหยุดตามราชการ แต่ผู้ที่ประสบภัยน้ำท่วมในหลายพื้นที่จะเห็นได้ชัดว่าธนาคารบางแห่งก็ปิดสาขา ยกเครื่องใส่เงินในตู้เอทีเอ็มหนีน้ำออกไปก่อนหน้านี้นานแล้ว ทั้งๆ ที่ในบางพื้นที่น้ำยังมาไม่ถึง เช่น จ.ปทุมธานี ซึ่งช่วงแรกน้ำยังไม่กินพื้นที่ทั้งหมด โดยธนาคารอ้างว่าป้องกันเหตุไฟดูดลูกค้า
แต่ปรากฏการณ์เช่นนี้ก็ใช่ว่าจะเป็นกับธนาคารทุกแห่ง ในบางธนาคารก็ยังสู้ไม่ถอย ให้บริการลูกค้าจนนาทีสุดท้าย เมื่อธนาคารรับทราบปัญหาเหล่านี้ ขณะนี้ก็เริ่มมีการระดมสมองแล้วว่าจะทำวิธีใดได้บ้างให้เครื่องเอทีเอ็มพ้นจากน้ำท่วม เช่น ธนาคารกรุงเทพ เริ่มคิดแล้วว่าจะสามารถยกเครื่องเอทีเอ็มขึ้นมาอยู่บนที่สูงได้หรือไม่ เพื่อให้น้ำท่วมไม่ถึง ป้องกันเรื่องไฟดูด และจะได้ให้บริการลูกค้า
เวทย์ นุชเจริญ รองกรรมการผู้จัดการ ธนาคารกรุงไทย กล่าวว่า ธนาคารได้จัดเตรียมส่งรถโมบายกว่า 70 คัน ออกให้บริการประชาชนที่อยู่ในพื้นที่ประสบภัยและศูนย์พักพิงต่างๆ ให้ทั่วถึง
หลังจากเหตุการณ์น้ำท่วมทำให้ธนาคารต้องปิดบริการเครื่องเอทีเอ็มในสาขาไปแล้วกว่า 240 ตู้ ทำให้ลูกค้าที่อยู่ในพื้นที่ประสบภัยได้รับความเดือดร้อน ขณะที่สาขาขณะนี้ได้ปิดบริการไปแล้ว 35 แห่ง และมีอีก 65 แห่ง ที่อยู่ในพื้นที่เสี่ยงต้องเฝ้าระวัง โดยเฉพาะในเขตบางพลัดและพื้นที่เขตสายไหม
ด้าน ประดิษฐ์ เลี่ยวศิริกุล รองกรรมการผู้จัดการใหญ่ ธนาคารทหารไทย กล่าวว่า ขณะนี้ธนาคารได้จัดตั้งทีมงานพิเศษเพื่อติดตามปริมาณเงินสดในเครื่องเอทีเอ็มของธนาคารให้มีปริมาณพอเพียงต่อความต้องการของประชาชน เหตุการณ์น้ำท่วมส่งผลให้ธนาคารต้องปิดสาขาไปแล้ว 22 แห่ง และปิดบริการเครื่องเอทีเอ็มไปแล้วกว่า 100 ตู้ และยังต้องเฝ้าระวังสาขาและเครื่องเอทีเอ็มในจุดเสี่ยงอีก 34 แห่ง
อย่างไรก็ตาม จากบริการโนลิมิต เดบิตการ์ด ของธนาคาร ทำให้ลูกค้ายังกดเงินสดจากเครื่องเอทีเอ็มของธนาคารอื่นๆ โดยไม่เสียค่าธรรมเนียมได้อีกกว่า 1 หมื่นเครื่อง
“ผมได้กำชับให้เจ้าหน้าที่ดูแลปริมาณเงินสดให้เต็มที่ อย่างเช่นช่วงเงินเดือนออกทุกตู้เราจะใส่เงินเต็มที่ 5 ล้านบาทต่อตู้ โดยจะมีทีมคอยมอนิเตอร์ตลอด หากเงินเครื่องไหนเงินลดเยอะ เราก็ส่งคนไปเติมทันที” ประดิษฐ์ กล่าว
สิ่งสำคัญยามนี้คือ ทุกฝ่ายต้องร่วมมือกันไม่หนีน้ำไปเสียก่อน โดยเฉพาะระบบการเงิน ไม่เช่นนั้นทั้งประเทศจะวิกฤต เพราะคนจำเป็นต้องใช้เงินในการดำรงชีวิตแม้ยามโดนน้ำท่วม